Nøgleord

Sammendrag



Nøgleord

1. Tilnærmelse af lovgivningerne - informationsprocedure med hensyn til tekniske standarder og forskrifter - tekniske forskrifter i direktiv 83/189's forstand - begreb - national bestemmelse, der kan fortolkes således, at den indebærer en mærknings- eller etiketteringspligt - omfattet

(Art. 234 EF; Rådets direktiv 83/189, art. 1, nr. 1 og 5)

2. Tilnærmelse af lovgivningerne - informationsprocedure med hensyn til tekniske standarder og forskrifter - medlemsstaternes pligt til at fremsende ethvert udkast til teknisk forskrift til Kommissionen - fritagelse - opfyldelse af forpligtelser, der følger af EF-direktiver og -forordninger - national bestemmelse, der skal forstås som omfattende en mærknings- eller etiketteringspligt, er ikke fritaget fra underretningspligten

(Rådets direktiv 83/189, art. 8 og 10)

3. Tilnærmelse af lovgivningerne - informationsprocedure med hensyn til tekniske standarder og forskrifter - medlemsstaternes pligt til at fremsende ethvert udkast til teknisk forskrift til Kommissionen - muligt for private at påberåbe sig en manglende underretning - forpligtelse for den nationale ret til at afslå at anvende den omhandlede bestemmelse - sanktion - bestemmelser - anvendelse af national ret - betingelser

(Rådets direktiv 83/189, art. 8)

4. Tilnærmelse af lovgivningerne - affald - direktiv 75/442 - forpligtelse til at underrette om påtænkte forskrifter - tilsidesættelse - borgernes mulighed for at påberåbe sig en manglende underretning - ikke omfattet

(Rådets direktiv 75/442, art. 3, stk. 2)

5. Frie varebevægelser - kvantitative restriktioner - foranstaltninger med tilsvarende virkning - begreb - nationale bestemmelser, der indebærer en generel forpligtelse til at identificere den emballage, som skal aftages af en godkendt virksomhed med henblik på bortskaffelse - traktatens artikel 30 (efter ændring nu artikel 28 EF) finder ikke anvendelse - tilladt - betingelser - den nationale rets bedømmelse

(EF-traktaten, art. 30 (efter ændring nu art. 28 EF))

Sammendrag

1. En national bestemmelse, som, henset til dens ordlyd og den sammenhæng, hvori den indgår, ikke i sig selv synes at stille krav om, at produktet eller emballagen påføres et mærke med henblik på den identificering af emballage, som bestemmelsen omhandler, kan kun udgøre en teknisk forskrift i den forstand, hvori udtrykket er anvendt i direktiv 83/189 om en informationsprocedure med hensyn til tekniske standarder og forskrifter, som ændret ved direktiv 88/182, i det tilfælde, hvor den nationale ret beslutter, at den skal fortolkes således, at den indebærer en mærknings- eller etiketteringspligt.

( jf. præmis 39 og domskonkl. 1 )

2. Såfremt en national bestemmelse skal forstås således, at den indebærer en mærknings- eller etiketteringspligt, skal artikel 10 i direktiv 83/189 om en informationsprocedure med hensyn til tekniske standarder og forskrifter, som ændret ved direktiv 88/182, fortolkes således, at den pågældende bestemmelse ikke fritaget fra underretningspligten i henhold til artikel 8 i direktiv 83/189.

( jf. præmis 46 og domskonkl. 2 )

3. En borger kan påberåbe sig den manglende underretning i overensstemmelse med artikel 8 i direktiv 83/189 om en informationsprocedure med hensyn til tekniske standarder og forskrifter af en national bestemmelse, der skal fortolkes således, at den indebærer en mærknings- eller etiketteringspligt. Det tilkommer i så fald den nationale ret at afslå at anvende denne bestemmelse, idet det præciseres, at spørgsmålet om, hvilke slutninger der skal drages af den omstændighed, at nævnte nationale bestemmelse ikke finder anvendelse, med hensyn til omfanget af den sanktion, der er fastsat i gældende national ret, såsom ugyldighed eller uanvendelighed af en kontrakt, er reguleret ved national ret. Denne konklusion er imidlertid undergivet den betingelse, at de gældende nationale bestemmelser ikke må være mindre gunstige end dem, der gælder for tilsvarende krav på grundlag af national ret, og ikke må være udformet således, at de i praksis umuliggør udøvelsen af rettigheder, som hjemles i Fællesskabets retsorden.

( jf. præmis 53 og domskonkl. 3 )

4. Artikel 3, stk. 2, i direktiv 75/442 om affald skal fortolkes således, at den ikke tillægger borgerne en ret, som de kan gøre gældende ved de nationale domstole til støtte for en påstand om annullation eller uanvendelighed af nationale regler, der henhører under denne bestemmelses anvendelsesområde, med den begrundelse, at disse regler er blevet vedtaget, uden at Kommissionen forinden er blevet underrettet herom.

( jf. præmis 63 og domskonkl. 5 )

5. En national bestemmelse, der skal fortolkes således, at den ikke indebærer en mærknings- eller etiketteringspligt, men begrænser sig til at pålægge en generel forpligtelse til at identificere den emballage, som skal aftages af en godkendt virksomhed med henblik på bortskaffelse, kan betragtes som en nærmere bestemmelse om salg. Det tilkommer den forelæggende ret at efterprøve, hvorvidt de betingelser, som er fastlagt herom i Domstolens praksis, er opfyldt for at kunne udelukke en sådan forpligtelse fra anvendelsesområdet for traktatens artikel 30 (efter ændring nu artikel 28 EF), nemlig at den omhandlede bestemmelse finder anvendelse på alle de berørte erhvervsdrivende, der udøver virksomhed i indlandet, og at den, såvel retligt som faktisk, påvirker afsætningen af indenlandsk fremstillede varer og varer fra andre medlemsstater på samme måde.

( jf. præmis 75 og domskonkl. 6 )